ดึงผู้ผลิตอาหารฮาลาลทำประกันคุ้มครองผู้บริโภค
คณะกรรมการกลางอิสลามดึงผู้ผลิตอาหารฮาลาลทำประกันคุ้มครองผู้บริโภค คาด 3 ปี เข้าโครงการ 100%
9 ก.ย. 2553

คณะกรรมการกลางอิสลามดึงผู้ผลิตอาหารฮาลาลทำประกันคุ้มครองผู้บริโภค คาด 3 ปี เข้าโครงการ 100%
นายพิเชษฐ์ สถิรชวาล เลขาธิการ คณะกรรมการกลางอิสลามแห่งประเทศไทย และประธานคณะกรรมการบริหารกิจการฮาลาล เปิดเผยว่า เพื่อยกระดับมาตรฐานสินค้าฮาลาลของไทย ได้จัดทำโครงการคุ้มครองผู้บริโภคสินค้าฮาลาล โดยจะทำการรณรงค์ให้ผู้ผลิตสินค้าฮาลาลเข้าร่วมโครงการ เพื่อสร้างความเชื่อมั่นให้กับผู้บริโภค เปิดโอกาสในการขยายตลาดไปทั่วโลก ซึ่งปัจจุบันมีผู้ผลิตสินค้าฮาลาลในประเทศไทยประมาณ 2,000 ราย ผลิตสินค้า 4.5 หมื่นรายการ คาดว่าจะเข้าร่วมโครงการ 100% ภายใน 2 ปี 
สำหรับ ความคุ้มครองจะอยู่ภายใต้การดูแลของบริษัทธนชาตประกันภัย โดยจะคุ้มครองและชดใช้ความสูญเสีย ที่จะเกิดจากการเรียกร้องเอาค่าเสียหายของผู้บริโภคสินค้าฮาลาล ทั้งด้านร่างกาย ทรัพย์สิน ค่าใช้จ่ายในการต่อสู้คดี 
"ปกติผู้ผลิตสินค้าฮาลาลจะต้องมาต่อใบอนุญาตอยู่แล้ว เราก็จะมีโครงการนี้ไว้บริการ ณ จุดเดียว ทำให้สะดวก จากเดิมเขาจะไปหาบริษัทประกันภัยเอง แต่นี้เราจัดไว้ให้เลย"นายพิเชษฐ์ กล่าว
ทั้งนี้ ความคุ้มครองจะเริ่มต้นชดเชยลูกค้ารายละ 5 ล้านบาท ส่วนขั้นสูงไม่จำกัดวงเงิน 
นายพิเชษฐ์ กล่าวว่า คณะรัฐมนตรีมีมติออกพรบ.คุ้มครองผู้บริโภคมีผลตั้งแต่ก.พ.2552 แต่ถึงวันนี้ยังไม่เป็นที่แพร่หลายในประเทศไทย ซึ่งสินค้าฮาลาล จะนำร่องและทำให้เป็นมาตรฐาน โดยต่อไปในอนาคตสินค้าฮาลาลจะมีความคุ้มครองทุกรายการ เพื่อสะท้อนว่าผู้ผลิตสินค้าฮาลาลเป็นผู้ที่มีความรับผิดชอบต่อสังคม ซึ่งปัจจุบันสินค้าฮาลาลมีมูลค่าการส่งออกสูงถึง 40% จากมูลค่าการส่งออกทั้งหมด 7 แสนล้านบาท และเป็นตลาดที่มีผู้บริโภคสูงถึง 2,000 ล้านคนทั่วโลก คิดเป็น 1 ใน 3 ของโลก ซึ่งผู้บริโภคที่นับถือศาสนาอื่นก็หันมานิยมบริโภคสินค้าฮาลาลเพิ่มขึ้น เพราะมั่นใจในความปลอดภัยและมีกระบวนการผลิตที่ถูกสุขลักษณะ
"แม้แต่ข้าวสาร และ น้ำ ยังมาขอตราฮาลาล ทั้งๆ ที่ไม่จำเป็นเลย นี้แสดงให้เห็นว่าตราฮาลาลมีความหมายมากในการสร้างความมั่นใจให้กับผู้บริโภค"นายพิเชษฐ์ กล่าว